## Obvezatne upute broj EP VIII o načinu glasovanja birača na poplavljenim područjima

### NN 63/2014 (23.5.2014.), Obvezatne upute broj EP VIII o načinu glasovanja birača na poplavljenim područjima

DRŽAVNO IZBORNO POVJERENSTVO REPUBLIKE HRVATSKE

1212

Na temelju članka 29. točka 1. i točka 3. Zakona o izboru članova u Europski parlament iz Republike Hrvatske (»Narodne novine«, broj 92/10, 23/13 i 143/13) Državno izborno povjerenstvo Republike Hrvatske propisuje

OBVEZATNE UPUTE BROJ EP VIII

O NAČINU GLASOVANJA BIRAČA NA POPLAVLJENIM PODRUČJIMA

Svim biračima s poplavljenih područja Republike Hrvatske omogućit će se glasovanje na izborima članova u Europski parlament iz Republike Hrvatske, koji će se održati u nedjelju, 25. svibnja 2014. (dalje u tekstu: izbori), u skladu s ovim Obvezatnim uputama.

**1) GLASOVANJE BIRAČA S PODRUČJA BIRAČKIH MJESTA U OPĆINAMA GUNJA, DRENOVCI I VRBANJA KOJA NEĆE BITI OTVORENA NA DAN IZBORA**

Zbog poplave neće se otvoriti biračka mjesta predviđena za glasovanje birača u Općini Gunja, te dijelovima Općine Drenovci i Općine Vrbanja (njih ukupno 11), i to:

– u Općini Gunja –

BM br. 1., Dom u selu, Vladimira Nazora 111

BM br. 2., Osnovna škola »Antuna i Stjepana Radića«, Područna škola, Vladimira Nazora 112

BM br. 3., Centar za javne inicijative Gunja, Vladimira Nazora 317b

BM br. 4., Osnovna škola »Antuna i Stjepana Radića«, Miroslava Krleže 55

– u Općini Drenovci –

BM br. 3., Osnovna škola »Ivan Filipović«, Područna škola Đurići, Matije Gupca 99

BM br. 4., Osnovna škola »Matije Gupca« Posavski Podgajci, Matije Gupca 160

BM br. 5., Osnovna škola Račinovci, Ante Starčevića 1

BM br. 6., Područna škola »Antuna i Stjepana Radića« Gunja, Rajevo selo

– u Općini Vrbanja –

BM br. 4., Osnovna škola »Josip Kozarac«, Soljani, Tomislavova 5a

BM br. 5., Mjesni ured – prostorije mjesnog odbora Soljani, Matije Gupca 15

BM br. 6., Osnovna škola »Josip Kozarac«, Područna škola Strošinci, Vladimira Nazora 44

Svim biračima koji pripadaju navedenim biračkim mjestima omogućit će se glasovanje u mjestu gdje se nalaze na dan održavanja izbora temeljem potvrda za glasovanje izvan mjesta prebivališta (dalje u tekstu: bijele potvrde), koje će po službenoj dužnosti izdati Ured državne uprave u Vukovarsko-srijemskoj županiji.

***a) Glasovanje birača kojima su uručene bijele potvrde***

Biračima za koje se može utvrditi gdje se nalaze nakon evakuacije iz svojih domova, bijele potvrde će se uručiti osobno putem nadležnog općinskog odnosno gradskog izbornog povjerenstva na čijem području se ti birači nalaze.

Ti birači mogu, uz predočenje bijele potvrde, glasovati na njima najbližem biračkom mjestu odnosno na bilo kojem biračkom mjestu u Republici Hrvatskoj na području kojeg se zateknu na dan održavanja izbora.

Birački odbor, kojem pristupi birač s bijelom potvrdom, omogućit će tom biraču glasovanje, na način da utvrdi identitet birača, od birača preuzme bijelu potvrdu te ga potom upiše u izvadak iz popisa birača pod oznakom »C«.

Preuzeta bijela potvrda postaje dio izbornog materijala te se dostavlja nadležnom općinskom odnosno gradskom izbornom povjerenstvu zajedno sa pripadajućim izvatkom iz popisa birača za to biračko mjesto.

***b) Glasovanje birača kojima nisu uručene bijele potvrde***

Bijele potvrde, koje je nadležni ured državne uprave izdao za birače, kojima iste nisu mogle biti uručene, bit će zadržane u Županijskom izbornom povjerenstvu Vukovarsko-srijemske županije.

Birači, kojima nisu uručene bijele potvrde, mogu glasovati na njima najbližem biračkom mjestu odnosno na bilo kojem biračkom mjestu u Republici Hrvatskoj na području kojeg se zateknu na dan održavanja izbora.

Birački odbor kojem radi glasovanja pristupi birač za kojeg je izdana bijela potvrda, ali mu ista nije mogla biti uručena, utvrdit će prvo identitet birača. U svrhu provjere njegova biračkog prava, birački odbor će odmah kontaktirati svoje županijsko izborno povjerenstvo.

Ako se radi o biračkom mjestu koje nije na području Vukovarsko srijemske-županije, nadležno će županijsko izborno povjerenstvo koje je zaprimilo obavijest biračkog odbora odmah kontaktirati Županijsko izborno povjerenstvo Vukovarsko-srijemske županije.

Županijsko izborno povjerenstvo Vukovarsko-srijemske županije utvrđuje ima li taj birač biračko pravo tako što će provjeriti je li za tog birača nadležni ured državne uprave izdao potvrdu za glasovanje.

Kad utvrdi da birač ima biračko pravo, Županijsko izborno povjerenstvo Vukovarsko-srijemske županije o tome će odmah neposredno obavijestiti birački odbor, za slučaj kada se radi o biračkom mjestu na njegovom području. Za slučaj kada se ne radi o biračkom mjestu na njegovom području, Županijsko izborno povjerenstvo Vukovarsko-srijemske županije će o tome obavijestiti birački odbor putem nadležnog županijskog izbornog povjerenstva na čijem se području to biračko mjesto nalazi.

Kada birački odbor zaprimi obavijest da birač ima biračko pravo, omogućit će biraču glasovanje tako da ga upisuje u izvadak iz popisa birača pod oznakom »C«, na kojemu će uz ime i prezime te adresu birača staviti sljedeću napomenu: »Glasovao temeljem potvrde – nalazi se u ŽIP-u Vukovar«.

Županijsko izborno povjerenstvo Vukovarsko-srijemske županije dužno je voditi evidenciju o svim biračima za koje je nadležnom biračkom odboru proslijedilo informaciju o biračkom pravu i time im omogućilo glasovanje.

Tu će evidenciju voditi na način da sve »iskorištene« bijele potvrde na odgovarajući način obilježi (oznakom biračkog mjesta i općine/grada u kojem birač želi ostvariti biračko pravo), te odvoji od onih »neiskorištenih« bijelih potvrda izdanih biračima za koje nije dobilo upit u svezi provjere biračkog prava.

Po provedenim izborima Županijsko izborno povjerenstvo Vukovarsko-srijemske županije dostavit će sve bijele potvrde birača koji su iskoristili svoje biračko pravo Državnom izbornom povjerenstvu zajedno sa ostalim izbornim materijalom.

***c) Glasovanje birača za koje nije izdana potvrda za glasovanje izvan mjesta prebivališta jer nisu bili upisani u izvadak iz popisa birača pod oznakom »A« (primjerice jer nisu imali važeću osobnu iskaznicu)***

Birački odbor pred kojim se radi glasovanja pojavi birač s područja 11 zatvorenih biračkih mjesta za kojeg nije izdana potvrda za glasovanje izvan mjesta prebivališta jer nije bio upisan u izvadak iz popisa birača pod oznakom »A« (primjerice jer nije imao važeću osobnu iskaznicu), uputit će tog birača na najbliži ured državne uprave radi izdavanja potvrde za glasovanje (»plave«) koji će izdanu potvrdu predati biraču.

Birač je dužan biračkom odboru na biračkom mjestu gdje glasuje uručiti ovu potvrdu, nakon čega će mu birački odbor omogućiti glasovanje.

Glasovanje tog birača, birački odbor će evidentirati u zapisniku o radu biračkog odbora kako je to navedeno u točki 3.3. Podsjetnika o radu biračkih odbora.

**2) GLASOVANJE BIRAČA S OSTALIH POPLAVAMA UGROŽENIH PODRUČJA**

Na ostalim poplavama ugroženim područjima, s kojih su organizirane evakuacije stanovnika (birača), osim onih navedenih pod točkom 1., glasovanje će se na dan izbora provoditi na za to već određenim biračkim mjestima, koja će biti otvorena.

Za te će birače nadležna općinska odnosno gradska izborna povjerenstva na području Vukovarsko-srijemske županije u suradnji s nadležnim županijskim izbornim povjerenstvom organizirati i osigurati besplatan prijevoz do biračkih mjesta kojima oni inače pripadaju, kako bi ostvarili svoje pravo glasovanja.

Prijevoz treba biti organiziran tijekom izbornog dana u više termina (najmanje 4) s određenih lokacija, i to u oba smjera, o čemu je potrebno pravodobno obavijestiti birače.

**3) GLASOVANJE PRIPADNIKA ORUŽANIH SNAGA RH, POLICIJE, HGSS-a, CRVENOG KRIŽA I VOLONTERA KOJI SE NA DAN ODRŽAVANJA IZBORA ZATEKNU NA POPLAVAMA UGROŽENIM PODRUČJIMA**

Svi birači koji se kao pripadnici oružanih snaga Republike Hrvatske, policije, HGSS-a ili Crvenog križa (dalje u tekstu: nadležne službe) odnosno kao upisani (registrirani) volonteri na dan održavanja izbora zateknu na poplavama ugroženim područjima, a inače nemaju prijavljeno prebivalište na tim područjima, moći će glasovati na bilo kojem biračkom mjestu u mjestu gdje se nalaze na dan održavanja izbora.

Ured državne uprave u Vukovarsko-srijemskoj županiji će tim biračima po službenoj dužnosti izdati bijele potvrde, i to temeljem popisa njihove nadležne službe na kojemu će biti navedeni podaci o svim biračima koji će se na dan održavanja izbora nalaziti na ugroženim područjima radi saniranja posljedica poplava.

Bijele potvrde, izdane biračima sa spomenutog popisa, dostavit će se Županijskom izbornom povjerenstvu Vukovarsko-srijemske županije, koje će zatim te potvrde proslijediti nadležnim službama kako bi se uručile biračima iz tih službi uz potpise birača.

Bijele potvrde koje nadležne službe ne budu mogle uručiti biračima, nadležne službe dužne su vratiti Županijskom izbornom povjerenstvu Vukovarsko-srijemske županije, kod kojega će se te potvrde zadržati.

Birački odbor kojemu radi glasovanja pristupi birač s bijelom potvrdom, omogućit će tom biraču glasovanje na način kako je to prethodno opisano u točkama 1. a) i 1. b) ovih Obvezatnih uputa, ovisno o tome da li je biraču uručena bijela potvrda ili ne.

***Način evidencije ovih birača u izvatcima iz popisa birača na biračkim mjestima prema njihovom prebivalištu***

Obzirom da je popis birača već zaključen, birači koji će se na dan izbora nalaziti na poplavljenim područjima kao predstavnici gore spomenutih nadležnih tijela, upisani su u izvatku iz popisa birača na biračkom mjestu prema njihovom prebivalištu.

Stoga će Državno izborno povjerenstvo dostaviti županijskim izbornim povjerenstvima (prema mjestu prebivališta ovih birača) popis birača kojima su izdane bijele potvrde. Županijska izborna povjerenstva dužna su osigurati da birački odbori na njihovom području ručno označe/precrtaju te birače na izvatku pod oznakom »A« i upišu ga na izvadak pod oznakom »B«. Na svakom biračkom mjestu osigurat će se stoga primjerak izvatka iz popisa birača s oznakom »B«.

Ovime birači ne gube pravo glasovanja na biračkom mjestu prema mjestu njihova prebivališta, već na istome mogu glasovati nakon što biračkom odboru predaju bijelu potvrdu odnosno nakon što birački odbor provjeri da li taj birač ima biračko pravo (kako je to opisano pod točkom 1. b) ovih Obvezatnih uputa).

**4) IDENTIFIKACIJA BIRAČA KOJI NEMAJU IDENTIFIKACIJSKE ISPRAVE**

Birački odbor dužan je identificirati birača koji pristupi na biračko mjesto radi glasovanja, i to u pravilu pomoću osobne iskaznice, putovnice, vozačke dozvole odnosno druge javne isprave na kojoj se nalazi njegova fotografija a na temelju koje se može nedvojbeno utvrditi njegov identitet (primjerice stara osobna iskaznica).

Birači s poplavljenih područja koji ne posjeduju niti jednu od prethodno navedenih isprava, pomoću kojih bi se mogli identificirati, moći će glasovati na dan izbora.

Takvi birači će se identificirati pomoću potvrda koje zamjenjuju osobne iskaznice a koje će izdati Ministarstvo unutarnjih poslova.

Birače s poplavljenih područja koji nemaju niti takvu ispravu, birački odbor će identificirati putem dva svjedoka koji bez sumnje mogu potvrditi identitet birača. Oba svjedoka moraju imati neku od prethodno spomenutih identifikacijskih isprava. Birački odbor će sastaviti zapisnik o utvrđivanju identiteta birača, u kojem će biti navedeni osobni podaci birača i svjedoka, te izjava svjedoka kojom se potvrđuje identitet birača, a koji će biti sastavni dio izbornog materijala.

Obrazac Zapisnika o utvrđivanju identiteta birača sastavni je dio ove Obvezatne upute.

Ove Obvezatne upute objavit će se u »Narodnim novinama«.

Klasa: 013-08/14-01/11

Urbroj: 507/18-14-12

Zagreb, 22. svibnja 2014.

Predsjednik
Branko Hrvatin, dipl. iur., v. r.

![](dodatni/431778.jpg)

63 23.05.2014 Obvezatne upute broj EP VIII o načinu glasovanja birača na poplavljenim područjima

63 23.05.2014 Obvezatne upute broj EP VIII o načinu glasovanja birača na poplavljenim područjima

63 23.05.2014 Obvezatne upute broj EP VIII o načinu glasovanja birača na poplavljenim područjima

63 23.05.2014 Obvezatne upute broj EP VIII o načinu glasovanja birača na poplavljenim područjima

63 23.05.2014 Obvezatne upute broj EP VIII o načinu glasovanja birača na poplavljenim područjima

63 23.05.2014 Obvezatne upute broj EP VIII o načinu glasovanja birača na poplavljenim područjima

63 23.05.2014 Obvezatne upute broj EP VIII o načinu glasovanja birača na poplavljenim područjima

63 23.05.2014 Obvezatne upute broj EP VIII o načinu glasovanja birača na poplavljenim područjima

Uputa, NN 63/2014-1212